– Plagiatkontrollen brukes ulovlig
Hundretusenvis av studentoppgaver brukes uten samtykke hver dag i plagiatkontrollen.  Flere universitet og høyskoler laster  opp oppgavene og gjenbruker dem uten tillatelse. Dermed brytes opphavsretten. Plagiatkontrollen er en database som brukes av lærestedene for å avsløre studenter som fusker. – Dette er et pågående lovbrudd som må stanse med en gang, sier advokat Magnus Stray Vyrje. Institusjonene har ifølge ham ingen hjemmel for slik bruk av upubliserte studentoppgaver. Det er førsteamanuensis Torger Kielland ved UiB enig med ham i.  – Studiestedene kan ikke bruke oppgaver de ikke har innhentet samtykke til å gjenbruke. Det er i strid med studentenes opphavsrettigheter, sier han til VG.  Kan ikke gjenbrukes uten avtale Han legger til at reglene er litt annerledes for masteroppgaver og doktorgrader som er offentliggjort.  – De kan det være i orden å gjenbruke i plagiatkontroll uten spesifikt samtykke fra studentene.  Kielland har spesialisert seg i immaterialrett. Professor i opphavsrett ved UiO, Olav Torvund er heller ikke er tvil om at studentenes besvarelser er vernet som opphavsrettslige åndsverk. – Studentarbeider kan derfor ikke gjenbrukes uten at det er inngått avtale om det, og en eventuelle økonomisk kompensasjon er avtalt, mener han. Sikt er et statlig organ som har tatt overordnet ansvar for anskaffelsen av den plagiatkontrollen som brukes av 27 universitet og høyskoler i Norge i dag.  De skriver i en e-post til VG at de er enige i at det studentene produserer gjennom studiet er å regne som opphavsrettslige åndsverk, men at det ikke ble gjort inngående vurderinger av opphavsrettslig bruk da tjenesten ble satt i drift av dem i 2016. Skolenes ansvar – Vi ser nå at dette er en relevant juridisk problemstilling som trenger en snarlig avklaring. Dette er noe vi må gå grundigere inn i før vi kan svare på det opphavsrettslige spørsmålet, skriver Vegard Moen, produktområdeleder for Digitalt læringsmiljø til VG. Han sier det er institusjonene selv som eventuelt må innhente studentens samtykke til å gjenbruke oppgavene deres til å kontrollere andre. VG har stilt flere universitet og høyskoler flere spørsmål om de har inngått avtaler med sine studenter. Høgskolen i Molde svarer at de ikke har innhentet studentens samtykke for å gjenbruke deres arbeider. På NTNU svarer senriorrådgiver Anne Marie Snekvik at det fremgår av eksamenssettene ved NTNU at studentenes besvarelser blir kontrollert for plagiat. – Studenter som leverer en besvarelse til sensur må akseptere disse betingelsene, hvilket vil omfatte både at studentens besvarelse blir underlagt plagieringskontroll og at andre studenters besvarelser blir kontrollert opp mot vedkommendes.  Dette gjelder også om det studenten leverer er et opphavsbeskyttet verk hvilket de fleste eksamensbesvarelser vil være, skriver hun.  OsloMet er en av flere skoler som bekrefter at de ikke har inngått individuelle avtaler om gjenbruk og evt. kompensasjon for dette med den enkelte student eller deres organisasjon. – Kan ha krav på flere hundre millioner Advokat Vyrje mener det er utenkelig at institusjonene hadde tatt seg friheten til å bruke lærebokforfatteres tekster uten avtale på samme måte som man siden 2016 har gjort av studentarbeidene: – Forlagene ville gått til retten og fått stoppet det med en gang, sier han.  Vyrje er en av Norges ledende advokater på opphavsrettslige spørsmål. Advokaten er enig med professor Torvund i at plagiatkontrollen i dag er ulovlig, og at hundretusenvis av studenter kan ha krav på økonomisk kompensasjon. – Jeg kan selv ikke se det annerledes enn at studentene kan ha krav på flere hundre millioner i vederlag. Advokaten skrev nylig en kronikk i Khrono om lærestedenes gjenbruk av studentarbeider i plagiatkontrollen. – Er det aktuelt for Sikt å stanse bruken av plagiatverktøyet til en eventuell avtale er på plass? – Vi har ikke anbefalt lærestedene å stanse bruken av plagiatkontrollverktøyet, sier Moen. Han legger til at verktøyet sjekker innleveringer både opp mot innhold som ligger åpent ute på nett, og internasjonal og norsk faglitteratur som er tilgjengeliggjort i verktøyet gjennom avtaler med forlag, i tillegg til studentbesvarelser. Sikt er i ferd med å vurdere hjemmel for bruk av studenters innleveringer i plagiatkontroll. – Det er flere regelverk som må tas hensyn til i denne vurderingen, ut over åndsverkloven, opplyser Moen.  Frem til januar i år, var det veldig få lærebøker som lå inne i plagiatkontrollen.  Årsaken var nettopp at de manglet tillatelse, og ikke hadde noen avtale om hvordan lærebokforfatterne skulle kompenseres for bruken. Tidligere i år inngikk Sikt en slik avtale med Kopinor om adgang til å begynne å bruke lærebøker i plagiatkontrollen. – Men gjenbruken av studentenes åndsverk, virker det ikke som Sikt har tenkt på, sier Vyrje.  Ville ikke stoppe bruken Sikt opplyser at de ikke jobber med tilsvarende avtaler for studentarbeider som gjenbrukes i plagiatkontrollen. Institusjoner kan selv ha inngått slike avtaler, men det kjenner ikke Sikt til. – Dersom det viser seg at det er nødvendig og riktig å ha en slik avtale, vil Sikt ta initiativ til en felles avtalemal som institusjonene kan bruke, sier Moen. Det finnes ingen felles oversikt over hva institusjonene har i sine databaser.
 Universiteter og høyskoler i Norge kan ha gjenbrukt studentoppgaver ulovlig i plagiatkontrollsystemer uten studentenes tillatelse.   Eksperter mener at studentarbeider er beskyttet av opphavsrett og ikke kan gjenbrukes uten avtale og eventuell kompensasjon.  Sikt, som er ansvarlig for plagiatkontrollsystemet, erkjenner behovet for juridisk avklaring, men har foreløpig ikke anbefalt institusjoner å stoppe bruken av verktøyet.